Generálna prokuratúra
Slovenskej republiky

IV/1 Spr 197/23/1000

Zbierka služobných predpisov
generálneho prokurátora 
Slovenskej republiky
Por. č. 2/2023

P O K Y N

generálneho prokurátora Slovenskej republiky 

zo 17. marca 2023

o oznamovaní rozhodnutí prokurátorov o zastavení trestného stíhania a podmienečnom zastavení trestného stíhania spolupracujúceho obvineného

	Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento pokyn:

Článok 1
Predmet úpravy

Tento pokyn upravuje postup prokurátora pri oznamovaní rozhodnutí Generálnej prokuratúre Slovenskej republiky (ďalej len „generálna prokuratúra“) alebo priamo generálnemu prokurátorovi Slovenskej republiky (ďalej len „generálny prokurátor“).

Článok 2
Oznamovanie rozhodnutí 

Rozhodnutiami na účely tohto pokynu sa rozumejú: 
a)	uznesenie prokurátora o zastavení trestného stíhania podľa § 215 ods. 3 Trestného poriadku a nadväzujúce uznesenie prokurátora, ktorým rozhodol o sťažnosti, ak bola podaná, 
b)	uznesenie prokurátora o podmienečnom zastavení trestného stíhania spolupracujúceho obvineného podľa § 218 ods. 1 Trestného poriadku a nadväzujúce uznesenie prokurátora, ktorým rozhodol o sťažnosti, ak bola podaná.

Článok 3
Postup pri oznamovaní rozhodnutí

(1)	Oznámením rozhodnutia sa na účely tohto pokynu rozumie predloženie rovnopisu rozhodnutia alebo jeho kópie (v listinnej forme) so stručným sprievodným listom.

(2)	Rozhodnutie podľa odseku 1 sa oznamuje bezodkladne.  

(3)	Ak rozhodnutie vydal prokurátor okresnej prokuratúry alebo okresný prokurátor, rozhodnutie oznamuje generálnej prokuratúre okresný prokurátor; o tomto postupe upovedomí krajskú prokuratúru.   

(4)	Ak rozhodnutie vydal prokurátor krajskej prokuratúry alebo krajský prokurátor, rozhodnutie oznamuje  generálnej prokuratúre krajský prokurátor.

(5)	Ak rozhodnutie vydal prokurátor generálnej prokuratúry, rozhodnutie oznamuje generálnemu prokurátorovi riaditeľ príslušnej organizačnej zložky Generálnej prokuratúry.      

(6)	Ak rozhodnutie vydal prokurátor Úradu špeciálnej prokuratúry alebo špeciálny prokurátor, rozhodnutie oznamuje špeciálny prokurátor priamo generálnemu prokurátorovi.

Článok 4
Oznámenie právoplatnosti rozhodnutia

(1)	Právoplatnosť rozhodnutia oznámeného podľa čl. 3 ods. 3 a 4 okresný prokurátor alebo krajský prokurátor ihneď písomne oznámi generálnej prokuratúre; okresný prokurátor právoplatnosť oznámi aj krajskej prokuratúre. 

(2)	Právoplatnosť rozhodnutia oznámeného podľa čl. 3 ods. 5 riaditeľ príslušnej organizačnej zložky generálnej prokuratúry ihneď písomne oznámi generálnemu prokurátorovi.  

(3)	Právoplatnosť rozhodnutia oznámeného podľa čl. 3 ods. 6 špeciálny prokurátor ihneď písomne oznámi priamo generálnemu prokurátorovi.

Článok 5
Spoločné ustanovenia

(1)	Týmto pokynom nie je dotknutá povinnosť podávania správ v trestných veciach upravená príkazom generálneho prokurátora Slovenskej republiky por. č. 5/2021 zo 14. apríla 2021 o podávaní správ v trestných veciach a o oznamovaní mimoriadnych udalostí (ďalej len „príkaz generálneho prokurátora por. č. 5/2021“) alebo inými služobnými predpismi generálneho prokurátora. 

(2)	Oznámenie rozhodnutia a jeho právoplatnosti podľa čl. 3 a 4 nie je správou o výsledku prípravného konania podľa čl. 8 príkazu generálneho prokurátora por. č. 5/2021.

Článok 6
Účinnosť

Tento pokyn nadobúda účinnosť 20. marca 2023. 

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky